Propunere de DECIZIE A CONSILIULUI de stabilire a poziției care urmează să fie adoptată, în numele Uniunii Europene, în cadrul Comitetului pentru ajutor alimentar cu privire la prelungirea valabilității Convenției privind ajutorul alimentar din 1999 /* COM/2012/0211 final - 2012/0106 (NLE) */





EXPUNERE DE MOTIVE 1. CONTEXTUL PROPUNERII Convenția privind ajutorul alimentar din 1999 (Food Aid Convention – FAC din 1999) a fost încheiată de către Comunitate prin Decizia 2000/421/CE a Consiliului. Lansată inițial în anii '60, FAC a fost instituită ca un instrument de eliminare coordonată și acceptabilă a excedentului de produse agricole dinspre țările dezvoltate prin transferul către țările în curs de dezvoltare aflate în dificultate. Convenția rămâne în vigoare până la 30 iunie 2012, ca urmare a prelungirii valabilității sale prin decizia Comitetului pentru ajutor alimentar cu ocazia celei de-a 104-a sesiuni din 18 mai 2011. Convenția privind ajutorul alimentar din 1999 și Convenția privind comerțul cu cereale (Grains Trade Convention – GTC) din 1995 sunt legate între ele prin faptul că valabilitatea FAC poate fi prelungită numai dacă și Convenția privind comerțul cu cereale din 1995 este valabilă pentru aceeași perioadă. Convenția privind comerțul cu cereale din 1995 a fost prelungită până la 30 iunie 2013, ceea ce permite în mod oficial ca și valabilitatea Convenției privind ajutorul alimentar din 1999 să fie prelungită pentru un an. Având în vedere că FAC din 1999 expiră la 30 iunie 2012, chestiunea prelungirii valabilității acesteia va fi abordată în mod oficial la reuniunea Comitetului pentru ajutor alimentar din iunie 2012. La cea de a 103-a reuniune a Comitetului pentru ajutor alimentar din 14 decembrie 2010, membrii acestuia au convenit să înceapă renegocierea oficială a FAC din 1999. UE ar fi dorit ca negocierile să se finalizeze până în iunie 2011, însă se preconizează că etapele finale ale negocierilor referitoare la o Convenție modernizată privind asistența alimentară se vor încheia abia în aprilie 2012, atunci când negociatorii vor conveni cu privire la versiunile în limbile franceză și engleză ale noii convenții (ambele fiind egal autentice). FAC din 1999 expiră la 30 iunie 2012, iar Convenția privind asistența alimentară va intra în vigoare la 1 ianuarie 2013, cu condiția ca, până la 31 octombrie 2012, șase părți să fi ratificat convenția. Va exista probabil un interval de șase luni între momentul în care FAC din 1999 expiră și momentul intrării în vigoare a Convenției privind asistența alimentară. În cadrul celei de a 105-a reuniuni a Comitetului pentru ajutor alimentar din 30 noiembrie 2011, părțile au convenit că ar trebui evitată situația unei suprapuneri, în care atât FAC din 1999, cât și Convenția privind asistența alimentară ar fi simultan în vigoare pentru o anumită perioadă de timp. Chestiunea unei posibile prelungiri suplimentare a valabilității FAC din 1999 va fi abordată oficial de Comitetul pentru ajutor alimentar cu ocazia reuniunii sale din iunie 2012. Prin urmare, UE trebuie să pregătească o poziție comună. Pe baza discuțiilor cu statele membre ale UE din cadrul Grupului de lucru al Consiliului pentru ajutoare umanitare și ajutoare alimentare (COHAFA) din 29 februarie 2012, Comisia și statele membre ale UE sunt mai degrabă în favoarea existenței unui interval de șase luni, decât a prelungirii valabilității FAC actuale, întrucât, cel mai probabil, prelungirea s-ar face pentru un an (până la 30 iunie 2013). În temeiul FAC din 1999, angajamentele anuale ale UE și ale statelor sale membre de a furniza o cantitate anuală minimă de ajutor alimentar sunt exprimate atât în echivalent grâu, cât și în termeni valorici. Angajamentele actuale sunt de 1 320 000 de tone echivalent grâu, plus 130 de milioane EUR (în care sunt incluse transportul și alte costuri operaționale). În ceea ce privește angajamentul de 1 320 000 de tone echivalent grâu, 990 000 de tone reprezintă cota furnizată de Uniunea Europeană ca parte a unui acord intern al UE. Prelungirea valabilității FAC din 1999 nu reprezintă o necesitate din punct de vedere juridic pentru facilitarea intrării în vigoare a noii convenții modernizate, nici un imperativ de ordin politic. Prelungirea valabilității FAC din 1999 ar duce la prelungirea angajamentului anual al UE de a furniza ajutor alimentar în temeiul articolului III litera (e) din convenție. Este important de notat că, pentru ultimele patru perioade de raportare, Uniunea Europeană nu a reușit să își respecte angajamentele privind tonajul. Pe de altă parte, UE și-a depășit cu mult angajamentele valorice. Acest fapt se datorează în mare măsură orientării UE către o viziune modernă asupra asistenței alimentare, care nu este recunoscută în cadrul convenției actuale. În cazul în care valabilitatea FAC din 1999 nu este prelungită, această convenție va înceta să existe. În consecință, nu ar mai exista angajamente minime direct stabilite prin Convenția privind asistența alimentară, fiecare parte la această convenție stabilind valoarea angajamentului minim pe care se obligă să îl îndeplinească. Acest lucru nu ar aduce atingere alocării bugetare în favoarea asistenței alimentare umanitare și a securității alimentare din cadrul bugetului general al UE. Totuși, acest lucru ar putea fi perceput negativ de către populațiile/țările beneficiare, care s-ar putea teme că predictibilitatea furnizării de ajutor/asistență alimentar(ă) se va înrăutăți. Prin urmare, va fi nevoie de comunicare și dialog pentru a oferi beneficiarilor asigurarea că UE își menține angajamentul în ceea ce privește insecuritatea alimentară și nutrițională a persoanelor celor mai vulnerabile. Dovada o constituie faptul că UE își propune să încheie Convenția privind asistența alimentară, precum și angajamentul său politic și financiar solid. De asemenea, este important de reamintit că UE a fost forța motrice a procesului de renegociere. 2. Dispoziții în vigoare în domeniul propunerii UE a aprobat mai multe prelungiri succesive ale valabilității FAC din 1999 prin intermediul următoarelor decizii: – Decizia 2000/421/CE a Consiliului – Decizia 2006/906/CE a Consiliului – Decizia 2007/317/CE a Consiliului – Decizia 2009/393/CE a Consiliului – Decizia 2010/316/UE a Consiliului – Decizia 2011/339/UE a Consiliului · Coerența cu celelalte politici și obiective ale Uniunii În temeiul articolului XXV litera (b) din FAC din 1999, o nouă prelungire a valabilității acesteia pentru o perioadă de un an este condiționată de menținerea în vigoare, pe aceeași perioadă, a Convenției privind comerțul cu cereale din 1995. Convenția privind comerțul cu cereale din 1995 rămâne în vigoare până la 30 iunie 2013, astfel cum a hotărât Consiliul internațional al cerealelor în cadrul reuniunii sale din 6 iunie 2011. 3. REZULTATELE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI La reuniunea din 29 februarie 2012 a Grupului de lucru al Consiliului pentru ajutoare umanitare și ajutoare alimentare (COHAFA), statele membre și-au exprimat sprijinul pentru existența unui interval de șase luni și pentru pregătirea unei poziții a UE care să se opună prelungirii valabilității FAC din 1999. Obținerea și utilizarea expertizei Nu a fost necesară consultarea experților externi. · Evaluarea impactului Nu se aplică. 4. ELEMENTELE JURIDICE ALE PROPUNERII · Temeiul juridic Articolul 214 alineatele (1) și (4) și articolul 218 alineatul (9) din Tratatul privind funcționarea Uniunii Europene. · Subsidiaritatea Propunerea intră sub incidența unei competențe paralele. · Proporționalitatea Propunerea respectă principiul proporționalității. · Alegerea instrumentului Instrumentul propus: decizie a Consiliului. Alte instrumente nu ar fi adecvate din următorul motiv: în temeiul articolului 218 alineatul (9) din TFUE, aceasta este singura modalitate de adoptare a poziției Uniunii Europene care va fi exprimată în cadrul Comitetului pentru ajutor alimentar. 5. IMPLICAȚIILE BUGETARE Prelungirea valabilității FAC din 1999 ar însemna că angajamentele anuale ale Uniunii Europene și ale statelor sale membre de a furniza ajutor alimentar în temeiul articolului III litera (e) din FAC ar fi prelungite cu încă un an. Uniunea Europeană s-a obligat să suporte o parte a angajamentelor asumate de UE și statele sale membre în cadrul FAC. UE și statele sale membre transmit în comun o notificare unică FAC. În aceasta nu se menționează operațiuni separate. FAC (articolul VI) prevede reportarea și transferarea anticipată de la un an la altul în cazul în care angajamentele au fost depășite, însă această dispoziție nu a fost invocată niciodată. Cu toate acestea, este important de remarcat faptul că, timp de patru ani de raportare consecutivi, și anume 2007/2008, 2008/2009, 2009/2010 și 2010/2011, Uniunea Europeană nu a reușit să își respecte angajamentele privind tonajul. CONCLUZII Având în vedere cele menționate anterior, Comisia Europeană îi propune Consiliului să stabilească, în numele Uniunii Europene, următoarea poziție și să autorizeze Comisia să se opună atingerii unui consens în cadrul Comitetului pentru ajutor alimentar, în temeiul regulii 13 din Regulamentul de procedură al Comitetului pentru ajutor alimentar, în favoarea prelungirii valabilității Convenției privind ajutorul alimentar. 2012/0106 (NLE) Propunere de DECIZIE A CONSILIULUI de stabilire a poziției care urmează să fie adoptată, în numele Uniunii Europene, în cadrul Comitetului pentru ajutor alimentar cu privire la prelungirea valabilității Convenției privind ajutorul alimentar din 1999 CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 214 alineatele (1) și (4), coroborat cu articolul 218 alineatul (9), având în vedere propunerea Comisiei, întrucât: (1) Convenția privind ajutorul alimentar din 1999 (denumită în continuare „FAC”) a fost încheiată de către Comunitatea Europeană prin Decizia 2000/421/CE a Consiliului[1] și valabilitatea sa a fost prelungită printr-o serie de decizii ale Comitetului pentru ajutor alimentar. (2) Actuala FAC expiră în iunie 2012, iar chestiunea posibilei prelungirii ale valabilității acesteia va fi abordată la reuniunea Comitetului pentru ajutor alimentar din iunie 2012. (3) În temeiul articolului XXV litera (b) din Convenția privind ajutorul alimentar, prelungirea valabilității acesteia este condiționată de Convenția privind comerțul cu cereale din 1995, care rămâne în vigoare până la 30 iunie 2013, după ce Consiliul internațional al cerealelor a hotărât prelungirea valabilității sale, la 6 iunie 2011. (4) În cadrul celei de a 103-a reuniuni din 14 decembrie 2010, membrii Comitetului pentru ajutor alimentar au convenit să înceapă procesul oficial de renegociere a FAC printr-o serie de runde de negocieri. (5) Actuala FAC expiră la 30 iunie 2012 , iar noua Convenție privind asistența alimentară va intra în vigoare la 1 ianuarie 2013. Va exista probabil un interval de șase luni între momentul în care FAC expiră și momentul intrării în vigoare a Convenției privind asistența alimentară. (6) În cadrul celei de a 105-a reuniuni a Comitetului pentru ajutor alimentar din 30 noiembrie 2011, părțile la FAC au convenit că ar trebui evitată o suprapunere. Prin urmare, ar fi de preferat existența unui interval de șase luni, decât prelungirea FAC. (7) Prin urmare, Comisia Europeană, care reprezintă Uniunea Europeană în cadrul Comitetului pentru ajutor alimentar, ar trebui autorizată, printr-o decizie a Consiliului, să se opună ajungerii la un consens în cadrul Comitetului pentru ajutor alimentar privind susținerea prelungirii în cauză, DECIDE: Articolul 1 Poziția Uniunii Europene în cadrul Comitetului pentru ajutor alimentar este de a se opune ajungerii la un consens în cadrul Comitetului pentru ajutor alimentar, în temeiul regulii 13 din Regulamentul de procedură al Comitetului pentru ajutor alimentar, în favoarea prelungirii valabilității Convenției privind ajutorul alimentar. Articolul 2 Comisia este autorizată prin prezenta decizie să exprime această poziție în cadrul Comitetului pentru ajutor alimentar. Articolul 3 Prezenta decizie intră în vigoare la data adoptării. Adoptată la Bruxelles, Pentru Consiliu, Președintele [1] JO L 163, 4.7.2000, p. 37.